钦定古今图书集成/理学汇编/学行典/第089卷 > 二程子全书 > 《致知》
## 钦定古今图书集成/理学汇编/学行典/第089卷 > 二程子全书 > 《致知》

“今人欲致知，须要格物。物不必谓事物，然后谓之物
也。自一身之中，至万物之理，但理会得多，相次自然
豁然有觉处。”问：“致知，先求之四端，如何？”曰：“求之性
情，固是切于身。然一草一木皆有理，须是察。致知，
但知止于至善，为人子止于孝，为人父止于慈之类，
不须外面只务观物理，汎然正如游骑无所归也。”
问：“学何以有至觉悟处？”曰：“莫先致知。能致知，则思一
日愈明一日，久而后有觉也。学而无觉，则何益矣！又
奚学为！”又问：“致知与力行兼否？”曰：“为常人言，才知得
非礼不可为，须用勉强；至于知穿窬不可为，则不待
勉强，是知亦有浅深也。”